ระเบียบกรมการขนส่งทางบกระเบียบกรมการขนส่งทางบกว่าด้วยการรับจดทะเบียนรถยนตร์รับจ้าง(รถแท็กซี่) ในเขตกรุงเทพมหานครพ.ศ.๒๕๓๕-------------- อาศัยอำนาจตามความในมาตรา๑๐ วรรคท้าย แห่งพระราชบัญญัติรถยนตร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์(ฉบับที่ ๗) พ.ศ. ๒๕๓๐ ประกอบกับกฎกระทรวง ฉบับที่ ๑๐ (พ.ศ. ๒๕๓๕)ออกตามความในพระราชบัญญัติรถยนตร์ พ.ศ. ๒๕๒๒ และมติคณะรัฐมนตรีในคราวประชุม เมื่อวันที่ ๑๗ กุมภาพันธ์๒๕๓๕ และเพื่อให้การปฏิบัติราชการในการรับจดทะเบียนรถยนตร์รับจ้าง (รถแท็กซี่)ในเขตกรุงเทพมหานคร เป็นไปด้วยความเรียบร้อย อธิบดีกรมการขนส่งทางบก วางระเบียบไว้ดังต่อไปนี้ ข้อ๑ ระเบียบนี้เรียกว่า "ระเบียบกรมการขนส่งทางบก ว่าด้วยการรับจดทะเบียนรถยนตร์รับจ้าง (รถแท็กซี่) ในเขตท้องที่กรุงเทพมหานคร พ.ศ.๒๕๓๕" ข้อ๒ ระเบียบนี้ให้ใช้บังคับ ตั้งแต่วันที่ ๑๓ พฤษภาคม ๒๕๓๕ เป็นต้นไป ข้อ๓ บรรดาระเบียบ ข้อบังคับ หรือคำสั่งอื่นใดในส่วนที่มีไว้แล้วในระเบียบนี้หรือซึ่งขัดหรือแย้งกับที่กำหนดไว้ในระเบียบนี้ให้ใช้ระเบียบนี้แทน ข้อ๔ ในระเบียบนี้ "รถยนตร์รับจ้าง" หมายความว่า รถยนตร์รับจ้างบรรทุกคนโดยสารไม่เกินเจ็ดคน (รถแท็กซี่) ในเขตกรุงเทพมหานคร ข้อ๕ ให้รองอธิบดี (ฝ่ายปฏิบัติการ) กรมการขนส่งทางบก รักษาการตามระเบียบนี้ ข้อ๖ ภายใต้บังคับระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนตร์ พ.ศ. ๒๕๓๑แก้ไขเพิ่มเติมโดยระเบียบ กรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนตร์ (ฉบับที่ ๒) พ.ศ. ๒๕๓๓ และระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนตร์ (ฉบับที่ ๓) พ.ศ. ๒๕๓๔ผู้ใดประสงค์จะยื่นขอจดทะเบียนรถยนตร์รับจ้าง ให้ยื่นคำขอต่อนายทะเบียนตามแบบแนบท้ายระเบียบนี้ พร้อมด้วยหลักฐานประกอบคำขอ ดังนี้ (๑)บุคคลธรรมดา (ก) ภาพถ่ายบัตรประจำตัวประชาชนหรือภาพถ่ายบัตรอื่นซึ่งใช้แทนบัตรประจำตัวประชาชน (ข)สำเนาหรือภาพถ่ายทะเบียนบ้าน (ค)ภาพถ่ายใบอนุญาตขับรถยนตร์สาธารณะที่ยังไม่สิ้นอายุ (๒)ห้างหุ้นส่วนสามัญ (ก)รายชื่อผู้เป็นหุ้นส่วนทุกคน (ข) ภาพถ่ายบัตรประจำตัวประชาชนหรือภาพถ่ายบัตรอื่นซึ่งใช้แทนบัตรประจำตัวประชาชนของผู้เป็นหุ้นส่วนทุกคน (ค)สำเนาหรือภาพถ่ายทะเบียนบ้านของผู้เป็นหุ้นส่วนทุกคน (ง)ตัวอย่างรอยประทับตราของผู้ยื่นคำขอ ๒ ตรา ถ้ามี (จ)รูปถ่ายสำนักงาน ขนาด ๗.๖๐ x ๑๒.๗๐ ซม. จำนวน ๒ รูป (๓)ห้างหุ้นส่วนสามัญจดทะเบียน หรือห้างหุ้นส่วนจำกัด (ก)หนังสือรับรองของนายทะเบียนหุ้นส่วนบริษัท แสดงการจดทะเบียนเป็นห้างหุ้นส่วนสามัญจดทะเบียนหรือห้างหุ้นส่วนจำกัด (ข)ภาพถ่ายบัตรประจำตัวประชาชน หรือภาพถ่ายบัตรอื่นซึ่งใช้แทนบัตรประจำตัวประชาชนของผู้มีอำนาจ (ค)สำเนาหรือภาพถ่ายทะเบียนบ้านของผู้มีอำนาจ (ง)ตัวอย่างรอยตราประทับของผู้ยื่นคำขอ ๒ ตรา ถ้ามี (จ)รูปถ่ายสำนักงาน ขนาด ๗.๖๐ x ๑๒.๗๐ ซม. จำนวน ๒ รูป (๔)บริษัทจำกัด หรือบริษัทมหาชนจำกัด (ก)หนังสือรับรองของนายทะเบียนหุ้นส่วนบริษัท แสดงการจดทะเบียนเป็นบริษัทจำกัดหรือบริษัทมหาชนจำกัด (ข)ภาพถ่ายบัตรประจำตัวประชาชน หรือภาพถ่ายบัตรอื่นซึ่งใช้แทนบัตรประจำตัวประชาชนของกรรมการผู้มีอำนาจ (ค)สำเนาหรือภาพถ่ายทะเบียนบ้านของกรรมการผู้มีอำนาจ (ง)รายชื่อและสัญชาติของผู้ถือหุ้นทุกคน และจำนวนหุ้นที่ผู้ถือหุ้นแต่ละคนถือ (จ)สำเนาหรือภาพถ่ายหนังสือบริคณห์สนธิและข้อบังคับฉบับตีพิมพ์ (ฉ)ตัวอย่างรอยตราประทับของผู้ยื่นคำขอ ๒ ตรา ถ้ามี (ช)รูปถ่ายสำนักงาน ขนาด ๗.๖๐ x ๑๒.๗๐ ซม. จำนวน ๒ รูป (๕)สหกรณ์ (ก)ภาพถ่ายใบสำคัญรับจดทะเบียนสหกรณ์ (ข)บัญชีรายชื่อสมาชิกของสหกรณ์ฉบับที่นายทะเบียนสหกรณ์รับรอง (ค)สำเนาหรือภาพถ่ายข้อบังคับของสหกรณ์ (ง)ตัวอย่างรอยตราประทับของผู้ยื่นคำขอ ๒ ตรา ถ้ามี (จ)รูปถ่ายสำนักงาน ขนาด ๗.๖๐ x ๑๒.๗๐ ซม. จำนวน ๒ รูป (๖)องค์การของรัฐตามกฎหมายว่าด้วยการจัดตั้งองค์การของรัฐบาลหรือตามกฎหมายว่าด้วยการนั้น ๆ (ก)ตัวอย่างรอยตราประทับของผู้ยื่นคำขอ ๒ ตรา ถ้ามี (ข)รูปถ่ายสำนักงาน ขนาด ๗.๖๐ x ๑๒.๗๐ ซม. จำนวน ๒ รูป ผู้ยื่นคำขอที่เป็นนิติบุคคลหรือองค์การของรัฐต้องแสดงแผนปฏิบัติงานซึ่งมีรายละเอียดเกี่ยวกับจำนวนรถที่ประสงค์จะใช้เพื่อประกอบการรวมทั้งกำหนดการและระยะเวลาที่จะนำรถเข้ารับจดทะเบียนจนครบจำนวนตามข้อ ๘สถานที่เก็บและบำรุงรักษารถ สถานที่รอรับผู้โดยสาร ตลอดจนข่ายการสื่อสารถ้าหากมีเพื่อประกอบการพิจารณาของนายทะเบียน ข้อ๗ รถยนตร์รับจ้าง ต้องเป็นรถใหม่หรือมีอายุการใช้งานไม่เกิน ๒ ปี นับแต่วันที่จดทะเบียนครั้งแรก และใช้งานมาแล้วเป็นระยะทางไม่เกิน ๒๐,๐๐๐กิโลเมตร และลักษณะขนาด หรือกำลังของเครื่องยนต์ เครื่องอุปกรณ์ที่จำเป็น สีและเครื่องหมาย ให้เป็นไปตามรายละเอียดในกฎกระทรวงฉบับที่ ๑๐ (พ.ศ. ๒๕๓๕)ออกตามความในพระราชบัญญัติรถยนตร์ พ.ศ. ๒๕๒๒ ข้อ๘ เมื่อเจ้าหน้าที่ตรวจสอบหลักฐาน ประกอบคำขอตามข้อ ๖ แล้ว เห็นว่าผู้ขอจดทะเบียนมีคุณสมบัติ และหลักฐานถูกต้องครบถ้วนให้นำเสนอนายทะเบียนผู้มีอำนาจพิจารณาให้ความเห็นชอบการจดทะเบียน จำนวนรถ และสีรถแล้วแต่กรณีต่อไป กรณีที่นายทะเบียนพิจารณาให้ความเห็นชอบตามวรรค๑ ให้มีหนังสือแจ้งให้ผู้ยื่นคำขอทราบและให้ผู้นั้นนำรถมาดำเนินการจดทะเบียนภายในกำหนดเวลา๙๐ วัน สำหรับบุคคลธรรมดาและภายในกำหนดเวลา ๑๘๐ วัน สำหรับนิติบุคคลทั้งนี้นับแต่วันที่ได้รับหนังสือจากนายทะเบียน หากผู้ยื่นคำขอไม่นำรถมาจดทะเบียนตามวรรคสองให้ถือว่าผู้ยื่นคำขอไม่ประสงค์จะขอจดทะเบียนรถอีกต่อไป ส่วนกรณีนิติบุคคลที่ได้รับความเห็นชอบจำนวนรถและสีรถแล้ว ไม่นำรถมาจดทะเบียนให้ครบตามจำนวนที่ได้รับความเห็นชอบภายในกำหนดระยะเวลาดังกล่าวให้ถือว่าได้รับความเห็นชอบจำนวนรถเพียงเท่าที่ได้จดทะเบียนไว้แล้วเท่านั้นแต่ทั้งนี้ไม่ตัดสิทธิ์ที่จะยื่นคำขอจดทะเบียนใหม่ ข้อ๙ รถยนตร์รับจ้างของบุคคลธรรมดา และนิติบุคคลต้องมีเครื่องหมายดังนี้ (ก)รถยนตร์รับจ้างของบุคคลธรรมดา ต้องมีเครื่องหมายเป็นอักษรว่า "แท็กซี่บุคคล" อักษรย่อ "กทม."และหมายเลขทะเบียนรถตามแบบ ลักษณะ และขนาดแนบท้ายระเบียบนี้ โดยให้ใช้สีขาวเป็นสีของเครื่องหมายดังกล่าว และต้องให้ปรากฏอยู่ที่ประตูด้านนอกทั้งสองข้าง (ข)รถยนตร์รับจ้างของนิติบุคคล ต้องมีเครื่องหมายเป็นชื่อของนิติบุคคลนั้น อักษรย่อ "กทม." และหมายเลขทะเบียนรถโดยให้ปรากฏอยู่ที่ประตูหน้าด้านนอกทั้งสองข้างส่วนหมายเลขโทรศัพท์ และหมายเลขกำกับตัวรถให้ปรากฏที่ท้ายรถด้านนอกทั้งสองข้าง ตามแบบ ลักษณะ และขนาดแนบท้ายระเบียบนี้โดยให้ใช้สีที่ตัดกับสีของตัวรถซึ่งเห็นได้ชัดเจน (ค)รถยนตร์รับจ้างต้องจัดให้มีเครื่องหมายซึ่งแสดงข้อความว่า "ว่าง"เมื่อไม่มีผู้โดยสารติดตั้งไว้ด้านซ้ายของคนขับซึ่งสามารถมองเห็นได้ชัดเจนจากภายนอกทั้งเวลากลางวันและกลางคืน ข้อ๑๐ การขอแก้ไขทะเบียนเปลี่ยนแปลงประเภท จากรถยนตร์รับจ้างเป็นรถยนตร์ส่วนบุคคล หรือเป็นรถประเภทอื่น ต้องลบเครื่องหมายตามข้อ ๙ออก ข้อ๑๑ เจ้าของรถยนตร์รับจ้าง ต้องเอาประกันภัยความเสียหายแก่บุคคลที่สาม อันเกิดจากการใช้รถยนตร์รับจ้างสำหรับรถยนตร์รับจ้างแต่ละคันดังนี้ (ก)ความเสียหายต่อชีวิตและร่างกาย ในวงเงินไม่ต่ำกว่า ๒๕,๐๐๐ บาท สำหรับการชดใช้ค่าเสียหายต่อหนึ่งคนในแต่ละครั้ง และ (ข)ความเสียหายต่อทรัพย์สิน ในวงเงินไม่ต่ำกว่า ๑๐๐,๐๐๐ บาท สำหรับการชดใช้ค่าเสียหายในแต่ละครั้ง ข้อ๑๒ กรณีที่บุคคลธรรมดาเป็นผู้ขอจดทะเบียน ได้เพียงคนละ ๑ คัน และเมื่อได้รับการจดทะเบียนแล้ว ห้ามมิให้ผู้นั้น จำหน่าย จ่าย โอนแก่บุคคลอื่น เว้นแต่การโอนให้แก่ทายาท ซึ่งมีคุณสมบัติครบถ้วนตามระเบียบนี้ ให้ไว้ณ วันที่ ๑๓ พฤษภาคม พ.ศ. ๒๕๓๕ ประดัง ปรีชญางกูร รองอธิบดี (ฝ่ายปฏิบัติการ) รักษาราชการแทน อธิบดีกรมการขนส่งทางบก[ดูข้อมูลจากภาพกฎหมาย][รก.๒๕๓๕/๑๑๔/๑๕/๑๓ พฤศจิกายน ๒๕๓๕] อัมพิกา/แก้ไข ๒๔/๘/๔๔